## Pravilnik o prodaji dionica, udjela, stvari i prava javnim prikupljanjem ponuda

### NN 44/1996 (5.6.1996.), Pravilnik o prodaji dionica, udjela, stvari i prava javnim prikupljanjem ponuda

# MINISTARSTVO PRIVATIZACIJE I UPRAVLJANJA IMOVINOM

Na temelju članka 6. stavka 4. Zakona o privatizacijji ("Narodne novine"
broj 21/96) ministar privatizacije i upravljanja imovinom donosi

## **PRAVILNIK**

### **O PRODAJI DIONICA, UDJELA, STVARI I PRAVA JAVNIM PRIKUPLJANJEM PONUDA**

I. PREDMET PRAVILNIKA

Članak 1.

Ovim Pravilnikom propisuju se pravila prodaje javnim prikupljanjem ponuda
i to:

- dionica i udjela koje je Hrvatski fond za privatizaciju (u daljnjem
tekstu: Fond) stekao na temelju Zakona o pretvorbi društvenih poduzeća
("Narodne novine" broj 19/91, 83/92, 94/93, 2/94 i 9/95.- u daljnjem tekstu:
Zakon o pretvorbi),

- stvari i prava koje je stekao Fond na temelju posebnih propisa,

- dionica, udjela, stvari i prava u vlasništvu Republike Hrvatske,

- dionica, udjela, stvari i prava u vlasništvu općina, gradova i županija.

II. POSTUPAK JAVNOG PRIKUPLJANJA PONUDA

1. POZIV ZA PRIKUPLJANJE PONUDA

Članak 2.

Postupak prodaje javnim prikupljanjem ponuda dionica, udjela, stvari
i prava koje su predmet ovog Pravilnika započinje objavom poziva za prikupljanje
ponuda.

Poziv se objavljuje u domaćim dnevnim i/ili stranim javnim glasilima.

Članak 3.

Poziv se upućuje svim zainteresiranim osobama koje su prema važećim
propisima ovlaštene podnijeti ponudu za kupnju dionica, udjela, stvari
ili prava koje se nude pozivom.

Poziv sadrži bitne elemente uvjeta prodaje, a posebno:

- predmet prodaje (npr. broj dionica odnosno udjela koji se prodaju,
pobliža oznaka nekretnina ili prava itd.)

- početnu cijenu predmeta prodaje,

- rok za podnošenje ponuda, koji ne može biti kraći od 8 dana od dana
objave poziva,

- ostale elemente bitne za prodaju (npr. podaci o mjestu i načinu preuzimanja
ponudbene dokumentacije itd).

2. PONUDBENA DOKUMENTACIJA

Članak 4.

Osobe zainteresirane za kupnju dionica, udjela, stvari ili prava otkupljuju
ponudbenu dokumentaciju na mjestu i u vremenu određenu pozivom iz članka
2. ovog Pravilnika.

Sadržaj ponudbene dokumentacije utvrđuje tijelo koje je na temelju odredaba
Zakona o privatizaciji nadležno za donošenje odluke o prodaji.

Ponudbena dokumentacija sadrži uvjete podnošenja ponuda, te modele ponude,
ponudbene garancije i ugovora o prodaji.

Osim osnovnih podataka o predmetu prodaje, početne cijene, uvjeta plaćanja
i drugih uvjeta za podnošenje ponuda, ponudbena dokumentacija obavezno
sadrži vrijednost ponudbene garancije ili drugog instrumenta osiguranja
plaćanja koja ne može biti manja od 2 % vrijednosti početne cijene.

Od instrumenata osiguranja urednog izvršenja ugovornih obveza, ponuditelji
mogu, osim bankarske garancije s obvezom plaćanja na prvi poziv, ponuditi
jamstvo otplaćenim dionicama ili udjelima, uz odgovarajući polog i jamstvo
njihovom imovinom. Uvjeti i visina jamstva biti će određeni ponudbenom
dokumentacijom.

3. DOSTAVA I OTVARANJE PONUDA

Članak 5.

Ponude se dostavljaju na mjestu i u roku za predaju ponuda određenim
pozivom.

Nakon isteka roka za predaju ponuda Komisija za prodaju otvara ponude.

Otvaranju ponuda mogu biti nazočni ponuditelji, odnosno njihovi punomoćnici.

Članak 6.

O postupku otvaranja ponuda sastavlja se zapisnik kojim se utvrđuje:

- da li je ponuda podnesena u propisanom roku;

- da li sadrži sve propisane priloge;

- da li sadrži bitne uvjete koji su određeni ponudbenom dokumentacijom

Članak 7.

Komisija iz članka 5. stavka 2. dužna je sastaviti pisano izvješće o
svim zaprimljenim ponudama i dostaviti ga tijelu koje je na temelju odredaba
Zakona o privatizaciji nadležno predložiti odnosno donijeti odluku o prodaji.

Izvješće iz prethodnog stavka sadrži bitne podatke o svakoj zaprimljenoj
ponudi, na način koji omogućava usporedni pregled svih ponuda.

Izvješću se prilaže zapisnik iz članka 6. ovog Pravilnika, te kopije
svih zaprimljenih ponuda.

Članak 8.

Ako na temelju objavljenog poziva za prikupljanje ponuda ne bude podnesena
niti jedna ponuda, Komisija iz članka 5. stavka 2. ovog Pravilnika će to
zapisnički utvrditi i izvjestiti tijelo nadležno za prijedlog, odnosno
donošenje odluke o prodaji.

4. IZBOR NAJPOVOLJNIJE PONUDE

Članak 9.

Odluku o najpovoljnijoj ponudi donosi tijelo koje je na temelju odredaba
Zakona o privatizaciji nadležno za donošenje odluke o prodaji dionica,
udjela, stvari i prava koji su predmet ovog Pravilnika (u daljnjem tekstu:
"nadležno tijelo za donošenje odluke o prodaji".).

Odluka o najpovoljnijoj ponudi donosi se u roku određenom u ponudbenoj
dokumentaciji.

Kod odabira najpovoljnije ponude nadležno tijelo za donošenje odluke
o prodaji provodit će ciljeve privatizacije utvrđene u članku 1. stavku
1., a prema mjerilima određenim u članku 7. stavku 5. Zakona o privatizaciji.

Odluka se donosi na temelju rezultata cjelokupne ocjene svih pojedinih
elemenata ponude zajedno što ih pojedini ponuditelj istakne u svojoj ponudi.

Članak 10.

Nadležno tijelo za donošenje odluke o prodaji može odlučiti da se od
svih ponuditelja zatraži dopuna njihovih ponuda, te odrediti rok za podnošenje
dopuna ponuda.

U slučaju iz prethodnog stavka, svi ponuditelji se obavještavaju preporučenim
pismom.

Nakon isteka roka za podnošenje ponuda otvaraju se ponude i provodi
daljnji postupak prodaje sukladno odredbama ovog Pravilnika.

Članak 11.

Nadležno tijelo za donošenje odluke o prodaji može donijeti:

- odluku kojom prihvaća jednu od podnesenih ponuda,

- odluku kojom odbija ponude,

- odluku kojom odbacuje ponude u slučaju kada ponuda ne ispunjava uvjete
iz ponudbene dokumentacije.

Članak 12.

S ponuditeljem čija je ponuda prihvaćena sklapa se u pisanom obliku
ugovor o prodaji dionica, udjela, stvari ili prava.

Ako je predmet prodaje nekretnina, potpis na ugovoru mora biti ovjerovljen.

Članak 13.

Fond će pismeno obavijestiti sve ponuditelje čije ponude nisu prihvaćene.

III. PRIJELAZNE I ZAVRŠNE ODREDBE

Članak 14.

Dionice, udjeli, stvari i prava koji su predmet ovog Pravilnika mogu
se prodati i uz obročnu otplatu na rok do 20 godina.

Sukladno uvjetima iz stavka 1. ovog članka, kupci koji su stekli dionice
ili udjele temeljem Zakona o pretvorbi, uključujući i stjecatelje iz članka
21.c., tog Zakona, mogu podnijeti Fondu zahtjev za produljenjem roka otplate
preostalog duga po sklopljenim ugovorima.

Kupac iz stavka 2. ovog članka uz zahtjev jer dužan priložiti:

- podatke o identitetu,

- dokumente propisane Pravilnikom o vrsti dokumenata koje je kupac dionica,
udjela, stvari i prava dužan dostaviti Hrvatskom fondu za privatizaciju
prilikom sklapanja ugovora o kupnji ("Narodne novine" br. 36/96)

- dokaze o bonitetu, ako je kupac pravna osoba,

- te ponuditi garancije kojima jamči uredno izvršenje buduće preuzetih
obveza.

O svakom pojedinom zahtjevu iz stavka 2. ovog članka odlučuje nadležno
tijelo za prodaju dionica, udjela, stvari i prava koji su predmet ovog
Pravilnika.

Nadležno tijelo za prodaju odredit će visinu kamatne stope i druge uvjete
pod kojima će odobravati zahtjeve iz prethodnog stavka.

Članak 15.

Odredbe ovog Pravilnika primjenjuju se s danom stupanja na snagu Pravilnika.

Članak 16.

Ovaj Pravilnik stupa na snagu danom objave u "Narodnim novinama".

Klasa: 011-01/96-03/10

Urbroj: 517-96-1

Zagreb, 21. svibnja 1996.

Ministar

**Ivan Penić,** v. r.

Pravilnik, NN 44/1996-855